FI Euroopan unionin virallinen lehti CE 84/779

(2004/C 84 E/0876)

KIRJALLINEN KYSYMYS E-0351/04

esittäjä(t): Roberta Angelilli (UEN) komissiolle

(12. helmikuuta 2004)

Aihe: Matkatoimistot: toimijat ja kuluttajat vakavissa vaikeuksissa

Matkatoimistot toimivat nykyisin erittäin vaikeassa tilanteessa. Siihen ovat syynä jo pelkästään kriisissä oleva matkailuala, joka alkoi taantua World Trade Centerin vuoden 2001 terrori-iskun jälkeen, pelko tarttuvien tautien leviämisestä, euron käyttöönottoon liittyvä hintojen kallistuminen sekä lento-onnettomuuksien ja sotien pelko. Tilanne pahenee nyt entisestään, koska monet eurooppalaiset lentoyhtiöt ovat päättäneet leikata huomattavasti matkatoimistojen välityspalkkioita pienentääkseen omia kulujaan ja vastatakseen markkinoiden vaatimuksiin. Italian kansallisen yhtiön Alitalian äskettäinen kriisi, joka sai sen tekemään vastaavan päätöksen, on vain viimeinen lisä alan muihinkin toimijoihin heijastuvissa tapahtumissa: myös Air France, Iberia, Lufthansa, Tyrolean ja British ovat ilmoittaneet toimistojen välityspalkkioiden ankarista supistuksista. Jottei tämä toimistojen tulonlähde kokonaan ehtyisi, toimistot joutuvat nyt siirtämään asiakkaiden maksettavaksi merkittävän lisähinnan lippujen kirjoituksesta. Lienee aiheellista tähdentää, että edellä kuvatun tilanteen seurauksista joutuvat kärsimään ennen muuta kuluttajat. Sen lisäksi että hinnat nousevat, ajan oloon on vaarana, että monet toimistot joutuvat lopettamaan toimintansa, jolloin tämä erittäin tärkeä välityspalvelu lakkaa. Matkatoimistot eivät pelkästään kirjoita lippuja. Ne antavat tietoja aikatauluista, halvimmista hinnoista ja vaihtoyhteyksistä, tiedottavat lakoista ja lentojen peruutuksista, tekevät korvaushakemuksia, varaavat erityispalveluja vammaisille ja yksinään matkustaville lapsille ja hyväksyvät erilaisia maksutapoja. Kuluttaja ei aina yksin pysty huolehtimaan näistä tarpeista ottamalla henkilökohtaisesti yhteyttä lentoyhtiöön.

On hyvin vakavaa, että lentoyhtiöt perustelevat leikkauksiaan sillä verukkeella, että niiden on vastattava halpalentoyhtiöiden markkinointipolitiikan aiheuttamaan kilpailuun: onhan tunnettua, että halpalentoyhtiöt vetoavat toisenlaiseen asiakaskuntaan eikä niiden tarjoama palvelutaso ole sama. Loppukäyttäjälle ei tule niiden yhteydessä samanlaista tunnetta luotettavuudesta, aikataulujen sopivuudesta ja turvasta ongelmatilanteissa. Säännöllistä lentoliikennettä harjoittavat lentoyhtiöt eivät kuitenkaan supista paljon lentävien asiakkaiden etuja, kuten alennuksia, ilmaisten lippujen ja yöpymisten myöntämistä, kannustepalkkioita.

Kaiken edellä esitetyn perusteella voiko komissio vastata seuraaviin kysymyksiin ottaen huomioon, että Euroopan markkinat perustuvat kilpailun vapauden sääntöihin ja että unionin tehtävänä on suojella työntekijöitä ja kuluttajia:

1. Onko EU:lla mahdollisuuksia puuttua asiaan?

2. Voiko komissio esittää jollain tapaa laajoja suuntaviivoja säännöllistä lentoliikennettä harjoittavien yhtiöiden ja halpalentoyhtiöiden välistä kilpailua koskevasta kysymyksestä?

3. Onko saatavilla lentoyhtiöiden hyviä käytäntöjä ja/tai itsesääntelyn säännöstöjä, joita voitaisiin käyttää esimerkkinä?

Loyola de Palacion komission puolesta antama

yhteinen vastaus

kirjallisiin kysymyksiin E-0350/04 ja E-0351/04

(23. maaliskuuta 2004)

Komissio on tietoinen eurooppalaisten lentoyhtiöiden, muun muassa Alitalian, päätöksistä muuttaa matkatoimistojen välityspalkkiojärjestelmää. Komissio ymmärtää, että asia on matkatoimistoille erittäin tärkeä ja että nämä ovat huolissaan seurauksista, joita muutoksilla voi olla niiden kannattavuuteen ja työllisyystilanteeseen.

On kuitenkin syytä korostaa, että lentoyhtiöiden lipunmyynnin järjestäminen kuuluu yhtiöiden kaupallisiin vapauksiin, kunhan alaan sovellettavaa yleistä säännöstöä noudatetaan (sopimus- ja kilpailuoikeus, sisämarkkinoiden kunnioittaminen jne.). Komissiolla ei ole erityistä toimivaltaa, joka menisi näiden yleisten sääntöjen edelle. Se ei ole myöskään saanut tietoonsa, että alalla sovellettaisiin käytännesääntöjä tai toteutettaisiin itsevalvontaa. Lentoyhtiöt ovat tosin tehneet vapaaehtoisia sitoumuksia, mutta ne koskevat ainoastaan lentomatkustajien oikeuksia (1).

Sitä paitsi — kuten kysymyksessä mainitaan — matkatoimistot tarjoavat pelkän lippujenvälityksen lisäksi paljon muitakin palveluja ja hoitavat varsin suuren osan perinteisten lentoyhtiöiden lipunmyynnistä. Tämän myyntikanavan säilyminen on siis epäilemättä lentoyhtiöiden etujen mukaista.

Halpalentoyhtiöistä on todettava, että ne myyvät lähes kaikki lippunsa suoraan — erityisesti Internetin välityksellä — ja että siksi perinteiset lentoyhtiöt, Alitalia mukaan luettuna, ovat kehittäneet suoraa myyntiään. On kuitenkin myös todettava, että suuri osa halpalentoyhtiöiden asiakaskunnasta on uutta ja ettei näillä asiakkailla ole ollut aikaisemmin tapana lentää. Halpalentoyhtiöiden markkinaosuus on nykyään noin 12 prosenttia Euroopan unionin sisäisistä lennoista.

(1) http://www.ecac-ceac.org